‘ইমপ্রিন্ট’ প্রদর্শনীটির একটি বৈশিষ্ট্য আছে। ইতিপূর্বে দেশের প্রথমসারির চিত্রকরদের ছাপচিত্রের প্রদর্শনী হলেও সমকালীন ও বর্তমান চিত্রশিল্পীদের সিরিজ ছাপচিত্রের এরূপ বিরল সমাহার বিশেষ গুরুত্ব বহন করে। ছবিগুলোতে শিল্পীদের নিজস্ব বৈশিষ্ট্য প্রতিভাত হয়েছে। আবার প্রত্যেক শিল্পীর চিত্রকর্মগুলো একত্রিত করলে এর একটি সামগ্রিক রূপ লক্ষ করা যায়। এতে আপন-আপন সৃজনে সমুজ্জ্বল হয়েও শিল্পীরা পরস্পর মানসবন্ধনে একে অপরের পরিপূরক হয়ে ওঠেন। প্রদর্শনীটিতে বাংলাদেশের সমকালীন ছাপচিত্রের একটি মানচিত্র ও পরিচিতি ফুটে উঠেছে।